রাজশাহী, ১২ জুলাই (শীর্ষ নিউজ ডটকম): রাজশাহীর গোদাগাড়ীতে আদিবাসী বিধবা নারী মরিয়ম মুরমুকে হত্যার প্রতিবাদে মঙ্গলবার আদিবাসী সাংস্কৃতিক উন্নয়ন সংস্থা ও জাতীয় আদিবাসী পরিষদ মানববন্ধন ও বিক্ষোভ কর্মসূচি পালন করবে। তবে এ কর্মসূচি সোমবার করার কথা থাকলেও হরতালের কারণে তা বাতিল করা হয়।  এদিকে এ হত্যাকাণ্ডের সঙ্গে জড়িত সন্দেহে একজনকে গ্রেফতার করেছে পুলিশ। সোমবার সকালে চাঁপাইনবাবগঞ্জের আমনুরা মিশনপাড়া এলাকা থেকে বিশ্বনাথ (৫০) নামের ওই ব্যক্তিকে গ্রেফতার করা হয়। তিনি  হত্যাকাণ্ডের শিকার মরিয়ম মুরমুর ভাসুর বলে জানা গেছে।  পুলিশ জানায়, মামলার এজাহারে সন্দেহভাজন হিসেবে তার নাম অন্তর্ভুক্ত থাকায় তাকে গ্রেফতার করা হয়েছে। আদালতে ৫ দিনের রিমান্ড চেয়ে দুপুরে তাকে আদালতে পাঠানো হয়। রিমান্ডে নিয়ে তাকে জিজ্ঞাসাবাদ করলে এ হত্যাকাণ্ডের রহস্য উদঘাটন হতে পারে।  প্রসঙ্গত, শনিবার দিবাগত রাতে জেলার গোদাগাড়ী উপজেলার শিমুল গ্রামে বাড়ি থেকে তুলে এনে ধর্ষণের পর নির্মমভাবে হত্যা করা হয় চল্লিশশোর্ধ্ব আদিবাসী নারী মরিয়ম মুরমুকে। শুধু হত্যা করেই ক্ষান্ত হয়নি ঘাতকের দল। তার লাশ বিবস্ত্র অবস্থায়  বরই গাছের সঙ্গে বেঁধে রাখা হয়। রোববার সকালে গোদাগাড়ী থানা পুলিশ গাছে বেঁধে রাখা লাশ উদ্ধার করে ময়নাতদন্তের জন্য রাজশাহী মেডিকেল কলেজ হাসপাতাল মর্গে পাঠায়। এ ঘটনায় নিহতের পুত্র উইলিয়াম মুরমু বাদী হয়ে গোদাগাড়ী থানায় মামলা দায়ের করেছেন।  (শীর্ষ নিউজ ডটকম/এমআর/সস/০০.৪১ঘ.)